Pályázat
Irodavazetői állásra

Az előzetes megbeszélések alapján ketten, Babinszki Edit és Lőrincz Andrea, közösen megpályázzuk az ELTE TTK HÖK Hallgatói Irodájának irodavezetői állását.
Magunkról
Babinszki Edit végzett geológus. A HÖK-ben a 90-es évek közepétől kisebb-nagyobb megszakításokkal, a Mafihében 1999-től folyamatosan dolgozik: “Gólyavári HALI-lakó”. 
Lőrincz Andrea végzős meteorológus hallgató. A HÖK-ben az elmúlt években betöltött tisztségeiből adódóan (szociális elnökhelyettes, elnök) sok időt töltött a HALI-ban és nap mint nap foglalkozott a hallgatók problémáival.
Miért ketten?
1.	Adódhatnak feladatok, melyek elvégzése hatékonyabb, ha két ember végzi.
2.	Az alkalmanként adódó “csúcsforgalmak” (pl.: szoctám leadás) kezelése egyszerűbb. “Normális” időszakokban általában csak egy irodavezető lenne, négy nap – két nap beosztással.
3.	Esetleges hiányzásokkor (pl.: megbetegedés, vizsgák) a helyettesítés megoldott.
4.	Ha egyikünk már nagyon elfáradt a másikban biztosan lesz még egy adag mosoly.
Terveink
Ebben a részben a napi rutinmunkáról, mint levelek szétosztása, szoctámpapírok átvétele, jegyzetbónok kiadása, Gólyabáljegyek értékesítése… nem ejtünk szót, hisz mindez egyértelmű. A már meglévő és jelenleg is jól működő dolgokat természetesen folytatnánk (külső hirdetőtábla, fényújság…).
Terveinket, ötleteinket szinte csak vázlatosan közöljük, az esetlegesen felmerülő részletkérdésekre természetesen bárkinek szívesen válaszolunk.
Iroda 
A HALI-t szeretnénk átrendezni, otthonosabbá, barátságosabbá tenni, hogy a betévedő hallgatók esetleg tovább maradjanak, szívesen visszajöjjenek, s mellesleg be is férjenek az irodába. Ezzel együtt a HALI klub-helyiség jellegét szeretnénk megszűntetni, pontosabban áttelepíteni a Déli HALI-ba. 
Ezen kívül a HALI-ra ráfér egy alapos rendrakás, kisebb átrendezésekkel egy praktikusabb, áttekinthetőbb iroda létrehozható és terveink között szerepel ennek a rendnek a folyamatos fenntartása a későbbiek folyamán. 
Hetente megjelentetnénk röviden a HALI híreit a Nyúzban (űrlapok érkezése, leadási határidők, jegyek, jegyzetek…).
Az eddigi szolgáltatások körét bővítenénk:
–	színházjegyek árusítása, mely elvben eddig is működött, csak nem lehetett észrevenni;
–	HALI-ba járó újságok átgondolása, a kínálat bővítése, és ehhez kapcsolódóan egy nyugodt olvasósarok kialakítása;
–	üzenőfal, hirdetőtábla létrehozása egyrészt a képviselők, másrészt a hallgatók számára, melyen az aktuális hírek, programok is helyet kapnának;
–	a vegetáló, halódó szolgáltatások (tanítvány-, albérletközvetítés) felújítása, újak bevezetése (jegyzetek cseréje…);
–	a HÖK PR-termékeinek (póló, toll, bögre…) árusítása (ha jól működik a PR-megbízott és van mit árusítani).
Elnökség, képviselők
Szeretnénk mindennapi, szoros munkakapcsolatban állni az elnökséggel, hogy a hallgatók mindig gyors és pontos tájékoztatást kapjanak. Az elnökség és a képviselők munkáját segítené az ülések időpontját és helyét tartalmazó ülésnaptár, és az információáramlást könnyítené az előzőekben már említett üzenőfal.
S utoljára, de természetesen nem utolsósorban szeretnénk jó kapcsolatban maradni, s szorosan együttműködni az Informatika Kar Hallgatói Önkormányzatával és a Hallgatói Irodájukkal.

Babinszki Edit	Lőrincz Andrea

2003. augusztus 26.